CELEX: 62012TN0275
Language: hu
Date: 2012-06-15 00:00:00
Title: T-275/12. sz. ügy: 2012. június 15-én benyújtott kereset — FC Dynamo-Minsk kontra Tanács

18.8.2012   
            
            
               HU
            
            
               Az Európai Unió Hivatalos Lapja
            
            
               C 250/17
            
         2012. június 15-én benyújtott kereset — FC Dynamo-Minsk kontra Tanács
   (T-275/12. sz. ügy)
   2012/C 250/32
   Az eljárás nyelve: angol
   
      Felek
   
   
      Felperes:„Dynamo-Minsk” ZAO Labdarúgó Klub (Minszk, Fehéroroszország) (képviselők: D. O'Keeffe solicitor és B. Evtimov ügyvéd)
   
      Alperes: az Európai Unió Tanácsa
   
      Kérelmek
   
   A felperes azt kéri, hogy a Törvényszék:
   
               —
            
            
               semmisítse meg a Fehéroroszországra vonatkozó korlátozó intézkedésekről szóló 765/2006/EK rendelet 8a. cikke (1) bekezdésének végrehajtásáról szóló, 2012. március 23-i 265/2012/EU tanácsi végrehajtási rendeletet (HL 2012. L 87., 37. o.) a felperesre vonatkozó részében;
            
         
               —
            
            
               semmisítse meg a Fehéroroszországgal szembeni korlátozó intézkedésekről szóló 2010/639/KKBP határozat végrehajtásáról szóló, 2012. március 23-i 2012/171/KKBP tanácsi végrehajtási határozatot (HL 2012. L 87., 95. o.) a felperesre vonatkozó részében; és
            
         
               —
            
            
               az alperest kötelezze az eljárás költségeinek viselésére.
            
         
      Jogalapok és fontosabb érvek
   
   Keresete alátámasztása érdekében a felperes öt jogalapra hivatkozik.
   
               1.
            
            
               Az első jogalap azon alapul, hogy a vitatott intézkedések téves jogalkalmazás és nyilvánvaló mérlegelési hiba miatt érvénytelenek, mert a Tanács nem vette figyelembe a sport sajátos jellegét, és/vagy a kulturális sokféleséghez való alapvető jogot, amikor a korlátozó intézkedéseket előírta a felperessel szemben, amely jelentős sport és kulturális szerepet betöltő európai professzionális labdarúgó klub.
            
         
               2.
            
            
               A második jogalap azon alapul, hogy a vitatott intézkedések sértik az arra vonatkozó kötelezettséget, hogy megfelelő indokolást nyújtsanak a felperesnek azon személyek és szervezetek listáira történő felvételével kapcsolatban, akikre, illetve amelyekre korlátozó intézkedések alkalmazandók.
            
         
               3.
            
            
               A harmadik jogalap azon alapul, hogy a vitatott intézkedések sértik a védelemhez való jogot, és a tisztességes eljáráshoz való jogot, mivel nem biztosítják a felperesnek azon lehetőséget, hogy hatékonyan gyakorolja a védelemhez való jogát, ideértve a meghallgatáshoz való jogot is. Tekintettel a védelemhez való jog és a tényleges bírósági jogorvoslathoz való jog közötti szoros kapcsolatra, a felperes tényleges bírósági jogorvoslathoz való jogát szintén megsértették.
            
         
               4.
            
            
               A negyedik jogalap azon alapul, hogy a vitatott intézkedések sértik a tulajdonhoz való jogot, amennyiben nem igazolható beavatkozást jelentenek a felperes azon jogosultságát illetően, hogy európai professzionális labdarúgó klubként működjön, és betöltse szociális, nevelési és kulturális szerepét.
            
         
               5.
            
            
               Az ötödik jogalap azon alapul, hogy a vitatott intézkedések sértik az arányosság elvét, különösen a felperes tulajdonhoz való jogát és kulturális sokféleséghez való jogát illetően, különösen mivel nem biztosítanak semmilyen garanciát arra, hogy a felperes európai professzionális labdarúgó klubként folytatni tudja sport- és kulturális tevékenységeit.